ELEMENTI STRATEGIJE EU ZA AFGANISTAN

Namen

Evropska unija (EU) in njene države članice si od leta 2001 v sodelovanju z Afganistanom in širšo mednarodno skupnostjo prizadevajo za uresničevanje skupnega strateškega interesa pri boju proti ekstremizmu in terorizmu ob hkratnih prizadevanjih za mir in razvoj v tej državi.

Vendar so se varnostne razmere v Afganistanu v zadnjih letih poslabšale. Okrepil se je pritisk upornikov in teroristov. Demokratične institucije in pravni okvir za volitve so kljub nekaterim izboljšavam še vedno šibki. Človekove pravice so krhke, zlasti kar zadeva pravice žensk in otrok. Afganistan je dosegel napredek na področju gospodarskega in socialnega razvoja, vendar ga ogrožajo šibak gospodarski okvir, pomanjkanje infrastrukture in veliko število Afganistancev, ki se vračajo iz sosednjih držav. Poleg tega so zaradi vse večje negotovosti in slabe gospodarske perspektive državo zapustili številni prebivalci, zaradi česar se je povečal tok nedovoljenih migracij, zlasti v smeri Evrope.

EU in njene države članice bodo morale kot odgovor na trenutne izzive, s katerimi se sooča Afganistan, in skladno s sklepi Sveta za zunanje zadeve z dne 18. julija 2016 oblikovati resnično celovito strategijo za podporo razvoja Afganistana v trajnostno naravnano državo, ki se bo lahko zanašala sama nase.

Nova strategija se osredotoča na oblikovanje potrebnih pogojev za politični proces, ki lahko omogoči politično rešitev konflikta, in na nadaljnji razvoj institucij in gospodarstva, da se izboljša odpornost in omogoči prehod iz nestabilnih razmer, obenem pa obravnava tudi vprašanja, povezana z migracijami.

1. Politični okvir

Afganistan je v preteklih petnajstih letih dosegel napredek na področju gospodarskega in socialnega razvoja, zlasti na področjih dostopa do osnovnega zdravstvenega varstva, osnovnega izobraževanja, opolnomočenja žensk in krepitve njihove zastopanosti. BDP na prebivalca se je povečal za petkrat, pričakovana življenjska doba pa se je podaljšala za skoraj 15 let.

Vendar se očitno pojavlja nevarnost zmanjšanja doseženega napredka. Trojni prehod Afganistana v letu 2015 – politični, varnostni in gospodarski – je pomenil dodaten pritisk na državo, kar je upočasnilo prehod k miru in ogrozilo že dosežene pridobitve. Afganistan se sooča z vedno bolj nestabilnimi varnostnimi razmerami, medtem ko se ukvarja s šibkim gospodarstvom in slabim upravljanjem. Pri tem ima pomembno vlogo regionalna dinamika, zlasti kar zadeva varnost, pa tudi v gospodarskem smislu.

Hkrati se Afganistan sooča z doslej največjim povečanjem števila afganistanskih državljanov z dokumenti in brez njih, ki so se vrnili v državo, zlasti iz Pakistana in Irana, kar povzroča velik pritisk na družbo. Poleg tega so se zaradi poslabšanja varnostnih razmer, politične nestabilnosti in gospodarske krize povečale migracije v Evropo.

Da bi obravnavala navedene izzive, je mednarodna skupnost v letu 2016 ponovno potrdila svojo nadaljnjo podporo Afganistanu. Vrh Nata v Varšavi julija 2016 je mednarodno podporo miru in stabilnosti potrdil s finančnimi zavezami za varnostni sektor do leta 2020. Na konferenci o Afganistanu, ki je v Bruslju potekala oktobra 2016, je mednarodna skupnost zagotovila nadaljnjo politično podporo in se zavezala, da bo v istem časovnem obdobju zagotovila 13,6 milijarde EUR finančne podpore za razvojno agendo Afganistana. Skupna zaveza EU, ki je bila potrjena na konferenci v Bruslju, znaša 5 milijard EUR, tako da je celotna EU največja partnerica Afganistana pri razvojnem sodelovanju. Regionalni akterji in mednarodna skupnost so vnovič potrdili zavezanost političnemu procesu v prizadevanjih za trajni mir in spravo.

Poleg tega je bila s sporazumom o sodelovanju med EU in Afganistanom o partnerstvu in razvoju, ki je bil podpisan 18. februarja 2017, potrjena zaveza EU razvoju Afganistana v njegovem „desetletju preobrazbe“ (2015–2024). Sporazum določa okvir podpore EU in omogoča vzpostavitev uradnih dialogov na številnih področjih.

Agenda za trajnostni razvoj do leta 2030 („Agenda 2030“), ki vključuje 17 ciljev trajnostnega razvoja, je nov referenčni okvir skupnih ciljev držav v razvoju in razvitih držav ter vpliva tako na pot razvoja Afganistana kot tudi na podporo Evrope temu razvoju. Na prednostnih nalogah agende za trajnostni razvoj do leta 2030 temelji tudi novo Evropsko soglasje o razvoju, ki EU in njenim državam članicam zagotavlja novo skupno vizijo razvojne politike, ki zadeva tudi Afganistan.

EU bo Afganistan še naprej podpirala politično, finančno in z vidika varnosti. Najpomembnejši in medsebojno povezani izzivi ostajajo mir, varnost in razvoj, ki bodo hkrati tudi temelj nove strategije.

2. Cilji

Glede na zgoraj navedene izzive in ob upoštevanju dosedanjih dosežkov, ki vključujejo prejšnjo strategijo EU, bi se morala EU osredotočiti na vzajemno krepitev ciljev na področjih, kjer lahko ustvari največ dodane vrednosti, in sicer:

1.spodbujanje miru, stabilnosti in regionalne varnosti;